شەفەق نیوز/ حەیدەر شەشو وەرپرس سەربازی لە
هێزەیل پێشمەرگە لە قەزای شەنگال، ئمڕوو سێشەممە، دووپاتکرد ک یەکەم قۆناغ لە رێککەفتنەگەی
شەنگال لەناوەند شەنگال دەسکریا جیوەجیکردنی، و ئاماژە کرد ک گشت لایەنە چەکدارەگان
ئەەەسا لە شارەگە دەرچن، بیجگە یەک فەسیل دیری دانووستان وەگردی کریەێد.
شەشو ئەرا ئاژانس شەفەق نیوز وت: ئمڕوو کۆبونەوەیگ
وەگەرد فیرقەی ٢٠ لە سوپا وە ئامادەبوین گشت لایەنە چەکدارەگان کریا، و کۆبونەوەگە
رەسیە رێککەفتنیگ لە دەرچگن گشت لایەنە چەکدارەگان لە ناوەند شار شەنگال، بیجگە
ئاسایش شەنگال ک تا ئیسە دەرنەچگە، و مەزەنەس ک دویای رەسین وە رێککەفتنیگ بارەگایلی
چووڵ بکەێد.
وتیش؛ دوویەم قۆناغەگە لە دویای جیوەجیکردن یەکەم
قۆناغ وە دەرکردن گشت لایەنە چەکدارەگان لەناو ناوەندەیل ناحیەگان و کۆمەڵە جینشینەگان
دەس کەێدە پی.
شەشو ئاماژە کرد ک هێزەیل ئەیزیدخانە خوەی هێزیگ
فەرمیە و بەشیگە لە هێزەیل پێشمەرگە، و ئەرا ماوەی دریژیگە هالە دەیشت شارەگە.
لەلای خوەییش فەریق روکن عەبدولئەمیر شمەری
جیگر فەرماندەی ئۆپراسیۆنە هاوبەشەگان وت: فەرماندەی ئۆپراسیۆنەگان خوەرئاوای نەینەوا،
شەفەق ئمڕوو، دەسکردە جیوەجیکردن پلان هاوردنەوەی بڵاوبوین هێزە ئەمنیەگان لە ناوەند
قەزای شەنگال، ک دابەشکردن ئەرکەگان و وەرپرسایەتیەگان ئەرا چەسپانن ئاسایش و
ئارامی و سازکردن زەمینە و کەشوهەوای گونجیاگ ئەرا هاتنەوەی ئاوارەگان ئەرا شوونەیلیان
لە قەزاگە کریا.
